L-hena tal-ġusti Imma l-erwieħ tal-ġusti huma f'idejn Alla, u l-ebda tbatija ma tilħaqhom. F'għajnejn il-boloh dehru mejta; it-tluq tagħhom stħajluh b'telfien, u qerda t-tbegħid tagħhom minna. Iżda huma qegħdin fis-sliem. Għax, għalkemm f'għajnejn il-bnedmin dehru maħqura, għandhom tama sħiħa fil-ħajja bla tmiem. Wara ftit ta' tbatija jiksbu ġid kbir; għax Alla ġarrabhom u sabhom tajbin għalih. Bħad-deheb fin-nar ġarrabhom, u laqagħhom bħal vittma maħruqa kollha għalih. Meta Alla jiġi għalihom, huma jiddu, bħal xrar tan-nar li jżiġġ f'għalqa bil-qasab. Jagħmlu ħaqq mill-ġnus u jaħkmu fuq il-popli, u jkun il-Mulej is-sultan tagħhom għal dejjem. Min jittama fih jifhem is-sewwa, u min jemmen fih jgħix miegħu fl-imħabba; għax tjieba u ħniena hemm għall-magħżulin tiegħu. Il-kastig tal-ħżiena Imma l-ħżiena jieħdu l-kastig li ħaqqhom għal ħsibijiethom , talli warrbu l-bniedem ġust u tbiegħdu mill-Mulej. Tassew imsejkna huma dawk li jmaqdru l-għerf u t-tagħlim; fiergħa t-tama tagħhom, bla fejda t-taħbit tagħhom, bla siwi għemilhom; bla moħħ in-nisa tagħhom, u ħżiena wliedhom; misħut kollu n-nisel tiegħu. Imma hienja l-mara bla wlied, li ma tkunx tebbgħet ġieħha, u li ma kellha x'taqsam ma' ħadd bid-dnub; dik ikollha l-ħlas meta Alla jżur il-bnedmin . Hekk ukoll l-ewnuku, li qatt ma għamel ħsara b'idejh, lanqas ma żamm ħsibijiet ħżiena kontra l-liġi tal-Mulej; hu jkollu premju magħżul għall-fedeltà tiegħu, u post, li bih jitgħaxxaq, fit-tempju tal-Mulej. Sabiħ hu frott l-imġiba tajba, u l-għerq tal-għerf ma jinxef qatt. Iżda wlied iż-żina ma jagħtu frott qatt, u nisel id-dnub ma jasal qatt sat-tmiem. Imqar jekk jgħixu ħajja twila, ħadd ma jagħti kashom; bla ġieħ tkun xjuħithom fl-aħħar jiem. U jekk imutu żgħar, ma jkollhomx tama, lanqas faraġ f'jum il-ħaqq; għax nisel il-ħażen jintemm ħażin.